Diari Oficial de la Generalitat Valenciana


Sumari del DOGV 4188, del 12-02-2002 (2002/1236)

RESOLUCIÓ de 26 de gener de 2002, del director general de Funció Pública, per la qual es fa públic el pacte aconseguit en la Mesa Sectorial de Funció Pública i en la Comissió d'Interpretació, Vigilància i Estudi del II Conveni Col·lectiu, reunida el 25 de gener de 2002, que modifica la metodologia de treball de la Comissió de Condicions de Treball.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4188

Data del DOGV
:   12-02-2002

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   2002/1236


Data del document
:   26-01-2002

Organisme emissor
:   Conselleria de Justícia i Administracions Públiques

Tipus de document
:   Resolució

Descriptors 

:   * conveni col·lectiu
    * funció pública
    * funcionari

RESOLUCIÓ de 26 de gener de 2002, del director general de Funció Pública, per la qual es fa públic el pacte aconseguit en la Mesa Sectorial de Funció Pública i en la Comissió d'Interpretació, Vigilància i Estudi del II Conveni Col·lectiu, reunida el 25 de gener de 2002, que modifica la metodologia de treball de la Comissió de Condicions de Treball. [2002/X1236]
  
L'Administració de la Generalitat Valenciana i les organitzacions sindicals representades en la Mesa Sectorial de Funció Pública i en la Comissió d'Interpretació, Vigilància i Estudi del II Conveni Col·lectiu (CIVE), van subscriure l'1 de juliol de 1997, un acord en matèria de procediment de classificació de llocs de treball, elaboració de les corresponents relacions i racionalització del sistema retributiu, i crea, alhora, una Comissió de Condicions de Treball, a la qual, sense perjudici de les competències legalment atribuïdes a cadascun d'aquests fòrums de negociació, se li va assignar la capacitat de conéixer i negociar dites matèries, per tal de vetlar pel compliment de les garanties previstes en el referit Acord.
  
En data 25 de gener d'enguany, la Mesa Sectorial de Funció Pública i la CIVE, a la vista de les noves disposicions incloses en la Llei 10/2001, de Pressupostos de la Generalitat Valenciana per a l'any 2002, i de l'experiència derivada del funcionament de la citada Comissió de Condicions de Treball, per tal de millorar-ne l'operativitat, han pactat una modificació del punt quart de la Resolució de 2 de juliol de 1997 adés esmentada.
  
Per consegüent, i en compliment d'allò que han acordat els citats fòrums de negociació en reunió de 25 de gener de 2002, resolc:
  
Disposar la publicació en el Diari Oficial de la Generalitat Valenciana del pacte aconseguit en la Mesa Sectorial de Funció Pública i en la CIVE, en data 25 de gener de 2002, pel qual es modifica el punt 4 de la Resolució de 2 de juliol de 1997, del subsecretari per a la Modernització de les Administracions Públiques, de la Conselleria d'Economia, Hisenda i Administració Pública, per la qual es feia públic l'Acord de la Mesa Sectorial de Funció Pública i de la Comissió d'Interpretació, Vigilància i Estudi del II Conveni Col·lectiu en matèria de procediment de classificació de llocs de treball, elaboració de les corresponents relacions, racionalització del sistema retributiu i constitució de la Comissió de Condicions de Treball. Dit punt quart queda de la següent manera:
  
Punt quart: dependent de la Mesa Sectorial de Funció Pública i de la CIVE, es crea una Comissió de Condicions de Treball, la qual, sense perjudici de les competències atribuïdes legalment als fòrums de negociació col·lectiva en cadascun de dits àmbits, coneixerà i negociarà la creació, modificació i amortització dels llocs de treball que tinguen titular, a fi de vetlar pel compliment del que disposa el present Acord en matèria de classificació de llocs i elaboració de relacions de llocs de treball, així com d'aquelles qüestions que es plantegen en els casos de mobilitat en què poguera concórrer infracció de les garanties establides en l'apartat tercer, i elevarà les oportunes propostes a l'Administració.
  
La Comissió de Condicions de Treball estarà integrada de forma paritària, per l'Administració del Consell i organitzacions sindicals representades en la Mesa Sectorial de la Funció Pública i en la CIVE. La presidència correspon a la Direcció General de Funció Pública, que serà també qui convocarà totes les reunions de dita Comissió, la qual tindrà per seu la de la Direcció General de Funció Pública.
  
A fi que el treball de la Comissió siga el més efectiu possible, s'estableix com a mètode de treball de la Comissió de Condicions de Treball (CCT) el següent:
  
1) Les propostes de creació, modificació i amortització dels llocs de treball de cada conselleria, realitzades per les conselleries o les organitzacions sindicals, es negociaran, quan tinguen caràcter departamental, entre representants de la Conselleria afectada i els sindicats presents en la Mesa Sectorial de la Funció Pública i la CIVE. A dita reunió, convocada per la Direcció General de Funció Pública, assistirà un representant d'aquesta. Les propostes que es realitzen, quan tinguen incidència econòmica, hauran de comptar amb dotació pressupostària.
  
2) Les propostes de creació, modificació i amortització dels llocs de treball interdepartamentals, realitzades per les conselleries i organitzacions sindicals presents en la Mesa Sectorial de la Funció Pública i en la CIVE, es negociaran amb la Direcció General de Funció Pública que, si és procedent, sol·licitarà certificat sobre si hi ha dotació pressupostària.
  
Les propostes, negociades conforme als dos apartats anteriors, es realitzaran durant dos períodes anuals: de gener a març i de setembre a novembre, i hauran de ser ratificades en les reunions de la CCT en els mesos d'abril i desembre, respectivament. La Direcció General de Funció Pública només procedirà a emetre les corresponents resolucions de les propostes ratificades en dits mesos d'abril i desembre previ certificat de dotació pressupostària, si és procedent, i a continuació es publicaran les relacions de llocs de treball.
  
El calendari de reunions de la CCT que determine la Direcció General de Funció Pública, conforme a l'anteriorment establit, no exclou la possibilitat que, de forma excepcional, es puguen convocar reunions extraordinàries de la CCT, si les necessitats dels serveis de les distintes conselleries així ho requereixen, la part social ho proposara, o la Direcció General de Funció Pública ho considerara oportú, en haver hagut d'emetre resolucions de classificació per raons inajornables.
  
Amb la convocatòria de les reunions de la Comissió de Condicions de Treball dels mesos d'abril i desembre, l'Administració lliurarà un llistat d'aquelles comissions de servei que, en aplicació de la Llei de Funció Pública Valenciana, hagen estat objecte de resolució de la Direcció General de Funció Pública, així com un altre llistat amb la creació i modificació dels llocs de treball sense titulars, i les amortitzacions.
  
També en les reunions de la CCT podrà formular la part social, conjuntament o separadament, la reconsideració de resolucions concretes i les presumptes irregularitats o divergències de criteri en els centres de treball.
  
Sense perjudici d'una regulació per norma superior, els criteris generals de classificació en què basarà el seu treball la CCT, seran els establits en l'apartat segon de la present resolució. Les propostes que afecten canvis de sectors, relació jurídica, naturalesa i límits mínims dels complements de destinació es negociaran en la Mesa Sectorial de Funció Pública i en la CIVE, segons l'àmbit afectat.
  
Totes les propostes hauran d'estar motivades i fonamentades en els criteris anteriorment citats, els quals podran ser revisats en la Mesa Sectorial de Funció Pública i en la CIVE.
  
La present resolució deixa sense efecte la de 23 d'abril de 1999 (DOGV núm. 3492, d'11 de maig), del subsecretari per a la Modernització de les Administracions Públiques de la Conselleria d'Economia, Hisenda i Administració Pública, i amplia les competències de la Comissió de Condicions de Treball.
  
València, 26 de gener de 2002.- El director general de Funció Pública: José Joaquín Segarra Castillo.
  
III. CONVENIS I ACTES